# Aix-Xafií

Abu-Abd-Al·lah Muhàmmad ibn Idrís aix-Xafií (àrab: ابو عبد الله محمد بن إدريس الشافعيّ, Abū ʿAbd Allāh b. Muḥammad b. Idrīs ax-Xāfiʿī), més conegut simplement com l'imam aix-Xafií (lloc indeterminat a Palestina o la península Aràbiga, 767 - Fustat, 820), va ser un jurista musulmà considerat el fundador de la jurisprudència islàmica. El seu ensenyament es troba a l'origen del xafiisme, una de les quatre escoles jurídiques (màdhhab) sunnites encara vigents.
No se sap amb certesa d'on era nadiu; es diu que d'Ascaló o de Gaza, a Palestina, o del Iemen, i algunes poques fonts el fan de Mina, prop de la Meca. Deixeble de Màlik ibn Anas a Medina, visqué al Fustat (el Caire), on la seva tomba és objecte de pelegrinatges.

## Vida

Nascut al 767, aix-Xafií era membre de la tribu de Quraix, a la qual també havia pertangut el profeta Mahoma, amb qui està relacionat. El seu pare va morir quan ell encara era molt jove i es va criar amb la seva mare a la Meca, on, des de ben jove, va ser educat per professors locals. Quan era jove, va destacar en el tir amb arc i en el domini de la llengua àrab, i també tenia interès en la poesia i la literatura. Als set anys, aix-Xafií havia memoritzat l'Alcorà i als deu, la Muwaṭṭa de l'imam Màlik ibn Anas. Als 13 o 20 anys, va viatjar a Medina per anar a veure a Màlik ibn Anas. Màlik va quedar impressionat amb la memòria i capacitat de reflexió del jove aix-Xafií i, en conseqüència, va ser el seu estudiant durant uns deu anys, fins que Màlik va morir. Durant la seva estada a Iraq, també va estudiar amb el jurista àrab Muhàmmad aix-Xaybaní.
Després d'haver viscut al Iemen i a Bagdad (Iraq), aix-Xafií va traslladar-se a viure al Caire (Egipte), on va morir el 20 de gener del 820, o el 204 de l'Hègira segons el calendari musulmà, als 54 anys. La causa de la seva mort no està clara; mentre que alguns experts atribueixen la seva mort a una malaltia, altres diuen que va morir a causa de les ferides que va rebre després de ser atacat per un grup de seguidors de Màlik. El seu lloc d'enterrament es va convertir en un lloc popular de visites i en un lloc de veneració. Al cap d'uns 400 anys de la seva mort, al-Kàmil va ordenar la construcció d'un mausoleu a l'emplaçament de la tomba d'aix-Xafií.

## Llegat

Va ser el fundador del xafiisme que, juntament amb el hanbalisme (fundat per Àhmad ibn Hànbal, un dels seus alumnes), el hanafisme i el malikisme (fundat pel seu primer mentor, l'imam Màlik), és una de les quatre escoles juridico-teològiques de l'islam sunnita. Actualment, el xafiisme es troba present a diversos països asiàtics com Indonèsia, Singapur, Malàisia, les Maldives, el Líban o Jordània, alguns països africans de l'est (Kènia, Somàlia i Tanzània) i a zones de Turquia, Egipte, Iraq i Rússia. També predomina entre les poblacions kurdes. Al llarg de la seva vida, aix-Xafií va escriure més de 150 llibres.

## Referències

* ↑ Fadel, Mohammad «The True, the Good and the Reasonable: The Theological and Ethical Roots of Public Reason in Islamic Law». Canadian Journal of Law and Jurisprudence, 21, 1, 01-01-2008, pàg. 1-66. Arxivat de l'original el 10 de juny 2010 [Consulta: 24 juny 2023].
* ↑ Hasan, Ahmad «AL-S̱H̱ĀFI'Ī'S ROLE IN THE DEVELOPMENT OF ISLAMIC JURISPRUDENCE» (en anglès). Islamic Studies, 5, 3, 01-09-1966, pàg. 239-273 [Consulta: 24 juny 2023].
* ↑ Hallaq, Wael B. «Was al-Shafii the Master Architect of Islamic Jurisprudence?». International Journal of Middle East Studies, 25, 4, 01-11-1993, pàg. 587–605. DOI: 10.1017/S0020743800059274 [Consulta: 24 juny 2023].
* 1 2 «Aix-Xafií». Gran Enciclopèdia Catalana. Barcelona: Grup Enciclopèdia Catalana.
* 1 2 3 Kalabalik, Aydogan. «Over 1,200 years pass since death of Imam al-Shafi'i». aa.com, 20-01-2021. [Consulta: 24 juny 2023].
* 1 2 3 «Abū ʿAbd Allāh al-Shāfiʿī». Encyclopaedia Britannica, 23-01-2016. [Consulta: 24 juny 2023].
* 1 2 3 4 5 «The Biography of Imam Ash Shafii». shafiifiqh.com, 10-10-2011. Arxivat de l'original el 20 abril 2012. [Consulta: 24 juny 2023].
* 1 2 3 4 «Hazrat Imam Shafi‘i». https://www.alhakam.org/, 22-09-2022. Arxivat de l'original el 9 juny 2023. [Consulta: 24 juny 2023].
* 1 2 3 Hossain, Syed Emran. «A SHORT BIOGRAPHY OF IMAM SHAFI (769-820AD)», 02-01-2021. Arxivat de l'original el 31 març 2023. [Consulta: 24 juny 2023].
* 1 2 3 4 5 «IMAM SHAFIEE (Rahmatullahi Alayh)». haqislam.org. Arxivat de l'original el 13 febrer 2019. [Consulta: 24 juny 2023].
* 1 2 Farūki, Kemāl A. «AL-S̱H̱ĀFI'I'S AGREEMENTS DISAGREEMENTS WITH THE MĀLIKĪ AND THE ḤANAFĪ SCHOOLS». Islamic Studies, 10, 2, 01-06-1971, pàg. 129-136 [Consulta: 24 juny 2023].
* ↑ «Sayyidina Mohamed Al-Shafi’i». Arxivat de l'original el 2 agost 2021. [Consulta: 24 juny 2023].
* 1 2 «Mausoleum of al-Imam al-Shafi‘i». khalifa.atharlina.com. Arxivat de l'original el 6 desembre 2021. [Consulta: 24 juny 2023].
* ↑ Mulder, Stephennie «The Mausoleum of Imam Al-Shafiʿi». Muqarnas, 23, 2006, pàg. 15-46 [Consulta: 24 juny 2023].
* 1 2 «Islamic Jurisprudence & Law». veil.unc.edu. Arxivat de l'original el 26 març 2023. [Consulta: 24 juny 2023].
* ↑ «Shāfiʿī». Encyclopedia Britannica, 10-04-2018. Arxivat de l'original el 26 març 2023. [Consulta: 24 juny 2023].

## Bibliografia

* Enciclopèdia de l'Islam, IX, 187, 188, 189, 190 i 191.